U-I-222/04
Natisni
Opravilna št.:
U-I-222/04
Datum odločitve:
23. 9. 2004
ECLI:
ECLI:SI:USRS:2004:U.I.222.04
Akt:
Odlok o spremembah in dopolnitvah prostorskih sestavin Dolgoročnega plana Občine Ptuj za obdobje 1986 - 2000 in Srednjeročnega plana Občine Ptuj za obdobje 1986 - 1990, za območje Občine Kidričevo, dopolnjenih v letu 2001 (Uradni list RS, št. 83/04)
Izrek:
Pobuda za začetek postopka za oceno zakonitosti Odloka o spremembah in dopolnitvah prostorskih sestavin Dolgoročnega plana Občine Ptuj za obdobje 1986 - 2000 in Srednjeročnega plana Občine Ptuj za obdobje 1986 - 1990, za območje Občine Kidričevo, dopolnjenih v letu 2001 (Uradni list RS, št. 83/04), kolikor ureja območje industrijske cone Talum oziroma ureditveno območje P3 v planski enoti P16, se zavrže.
Evidenčni stavek:
Pravni interes za vložitev pobude je podan, če predpis, katerega oceno predlaga pobudnik, neposredno posega v njegove pravice, pravne interese oziroma pravni položaj. Po ustaljeni ustavnosodni presoji imajo politične stranke, društva, zbornice in združenja pravni interes le za izpodbijanje predpisov, ki neposredno posegajo v njihove pravice, pravne interese ali pravni položaj. Za pobude, ki jih ti subjekti vlagajo v imenu in zaradi interesov svojih članov, njihov pravni interes v smislu 24. člena ZUstS ni izkazan. V obravnavanem primeru pobudnik niti ne izkazuje svojega statusa niti ne zatrjuje svojega pravnega interesa, zato je Ustavno sodišče njegovo pobudo zavrglo.
Geslo:
1.2.51.2.2 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Pobudnik - Politična stranka, društvo, združenje.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Forum proti sežigalnici v Kidričevem
Datum vloge:
20. 8. 2004
Vrsta odločitve:
sklep
Vrsta rešitve:
zavrženje
Dokument:
US23829
Dokument v PDF obliki:
U-I-222-04.pdf
115 KB
Prenesite datoteko
U-I-222/04-4
23. 9. 2004
SKLEP
Ustavno sodišče je v postopku za preizkus pobude Foruma proti sežigalnici v Kidričevem, ki jo je vložil Samo Vrabič iz Kidričevega, na seji dne 23. septembra 2004
sklenilo:
Pobuda za začetek postopka za oceno zakonitosti Odloka o spremembah in dopolnitvah prostorskih sestavin Dolgoročnega plana Občine Ptuj za obdobje 1986 - 2000 in Srednjeročnega plana Občine Ptuj za obdobje 1986 - 1990, za območje Občine Kidričevo, dopolnjenih v letu 2001 (Uradni list RS, št. 83/04), kolikor ureja območje industrijske cone Talum oziroma ureditveno območje P3 v planski enoti P16, se zavrže.
Obrazložitev
1. Pobudnik navaja, da Odlok o spremembah in dopolnitvah prostorskih sestavin Dolgoročnega plana Občine Ptuj za obdobje 1986 - 2000 in Srednjeročnega plana Občine Ptuj za obdobje 1986 - 1990, za območje Občine Kidričevo, dopolnjenih v letu 2001 (v nadaljevanju Odlok) v delu, ki ureja območje industrijske cone Talum oziroma ureditveno območje P3 v planski enoti P16, v postopku priprave in sprejemanja ni bil javno razgrnjen. V tem delu naj bi bil zato Odlok v neskladju z 2. členom Zakona o planiranju in urejanju prostora v prehodnem obdobju (Uradni list RS, št. 48/90 in nasl.), s 37. in z 39. členom Zakona o urejanju naselij in drugih posegov v prostor (Uradni list SRS, št. 18/84 in nasl. - ZUN) ter s 43. členom Navodila o vsebini posebnih strokovnih podlag in o vsebini prostorskih izvedbenih aktov (Uradni list SRS, št. 14/85).
2. Po 24. členu Zakona o Ustavnem sodišču (Uradni list RS, št. 15/94 - v nadaljevanju ZUstS) mora tisti, ki vloži pobudo za začetek postopka, izkazati svoj pravni interes. Pravni interes za vložitev pobude je podan, če predpis, katerega oceno predlaga pobudnik, neposredno posega v njegove pravice, pravne interese oziroma pravni položaj. Po ustaljeni ustavnosodni presoji imajo politične stranke, društva, zbornice in združenja pravni interes le za izpodbijanje predpisov, ki neposredno posegajo v njihove pravice, pravne interese ali pravni položaj. Za pobude, ki jih ti subjekti vlagajo v imenu in zaradi interesov svojih članov, njihov pravni interes v smislu 24. člena ZUstS ni izkazan. V obravnavanem primeru pobudnik niti ne izkazuje svojega statusa niti ne zatrjuje svojega pravnega interesa, zato je Ustavno sodišče njegovo pobudo zavrglo.
3. Ustavno sodišče je sprejelo ta sklep na podlagi 25. člena ZUstS in prve alineje tretjega odstavka 46. člena Poslovnika Ustavnega sodišča Republike Slovenije (Uradni list RS, št. 93/03 in 98/03 popr.) v sestavi: podpredsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Podpredsednik
dr. Janez Čebulj